Document ID: 31996L0029

Nõukogu direktiiv 96/29/Euratom,
13. mai 1996,
millega sätestatakse põhilised ohutusnormid töötajate ja muu elanikkonna tervise kaitsmiseks ioniseerivast kiirgusest tulenevate ohtude eest
EUROOPA LIIDU NÕUKOGU,
võttes arvesse Euroopa Aatomienergiaühenduse asutamislepingut, eriti selle artikleid 31 ja 32,
võttes arvesse komisjoni ettepanekut, mis on koostatud pärast arvamuse saamist asjatundjate rühmalt, kelle teadus- ja tehnikakomitee on nimetanud liikmesriikide teadlaste seast,
võttes arvesse Euroopa Parlamendi arvamust, [1]
võttes arvesse majandus- ja sotsiaalkomitee arvamust [2]
ning arvestades, et:
asutamislepingu artikli 2 punktis b nähakse ette ühtsete põhiliste ohutusnormide kehtestamine töötajate ja muu elanikkonna tervise kaitseks;
asutamislepingu artiklis 30 määratletakse põhinormid, mille eesmärk on kaitsta töötajate ja muu elanikkonna tervist ioniseerivast kiirgusest tulenevate ohtude eest, järgmiselt:
a) suurimad lubatud doosid, mis tagavad piisava ohutuse;
b) suurimad lubatud kiiritus- ja saastetasemed;
c) töötajate meditsiinilise järelevalve põhimõtted;
asutamislepingu artikli 33 kohaselt peab iga liikmesriik vastu võtma kehtestatud põhinormide täitmise tagamiseks vajalikud õigusnormid ja võtma vajalikud meetmed õpetamise, hariduse ja kutseõppe vallas;
oma ülesannete täitmiseks sätestas ühendus põhinormid esmakordselt 1959. aastal asutamislepingu artikli 218 kohaselt 2. veebruari 1959. aasta direktiivides, milles sätestatakse põhinormid töötajate ja muu elanikkonna tervise kaitsmiseks ioniseerivast kiirgusest tulenevate ohtude eest; [3] direktiive muudeti 1962. aastal 5. märtsi 1962. aasta direktiiviga, [4] 1966. aastal direktiiviga 66/45/Euratom, [5] 1976. aastal direktiiviga 76/579/Euratom, [6] 1979. aastal direktiiviga 79/343/Euratom, [7] 1980. aastal direktiiviga 80/836/Euratom [8] ja 1984. aastal direktiiviga 84/467/Euratom; [9]
põhinorme käsitlevaid direktiive on täiendatud nõukogu 3. septembri 1984. aasta direktiiviga 84/466/Euratom, milles sätestatakse arstlikule läbivaatusele või ravile allutatud isikute kiirguskaitse põhimeetmed; [10] nõukogu 14. detsembri 1987. aasta otsusega 87/600/Euratom, mis käsitleb ühenduse operatiivse teabevahetuse korda kiirgusavariide puhul; [11] nõukogu 22. detsembri 1987. aasta määrusega (Euratom) nr 3954/87 toiduainete ja loomasööda radioaktiivse saastatuse lubatud piirmäärade kehtestamise kohta tuuma- või kiirgusavarii korral; [12] nõukogu 27. novembri 1989. aasta direktiiviga 89/618/Euratom elanikkonna teavitamise kohta kiirgusavarii korral rakendatavatest tervisekaitsemeetmetest ja kasutatavatest abinõudest; [13] nõukogu 4. detsembri 1990. aasta direktiiviga 90/641/Euratom kontrollialal töötamisel ioniseeriva kiirgusega kokkupuutuvate välistöötajate kaitse kohta; [14] nõukogu 3. veebruari 1992. aasta direktiiviga 92/3/Euratom liikmesriikidevaheliste ning ühendusse suunduvate ja ühendusest väljuvate radioaktiivsete jäätmete vedude järelevalve ja kontrolli kohta; [15] ja nõukogu 8. juuni 1993. aasta määrusega (Euratom) nr 1493/93 liikmesriikidevaheliste radioaktiivsete ainete vedude kohta; [16]
kiirguskaitset käsitlevate teaduslike teadmiste areng, millele on eelkõige osutatud rahvusvahelise kiirguskaitsekomisjoni soovituses nr 60, teeb asjakohaseks põhinormide muutmise ja nende vormistamise uue õigusliku vahendina;
põhinormid on eriti tähtsad ioniseeriva kiirgusega kaasnevate ohtude puhul, võrreldes muid ohuliike käsitlevate teiste direktiividega, ning on oluline saavutada edu nende ühtsel kohaldamisel ühenduses;
põhinormide kohaldamisala puhul on soovitatav arvestada tegevust ja töid, mille korral võib esineda töötajate ja elanike ulatuslikumat kokkupuudet tehislikest kiirgusallikatest või looduslikest kiirgusallikatest pärineva ioniseeriva kiirgusega, mida tuleb kiirguskaitse seisukohast arvesse võtta, nagu ka asjakohast kaitset sekkumise korral;
põhinormide järgimise tagamiseks peavad liikmesriigid kehtestama teatava tegevuse suhtes, millega kaasneb ioniseerivast kiirgusest tulenev oht, aruandluskohustuse ja eelneva loa nõude, või sellise tegevuse keelama;
tegevust puudutav kiirguskaitsesüsteem peaks jätkuvalt põhinema kiirgusega kokkupuutumise põhjendamise, kaitse optimeerimise ja dooside piiramise põhimõtetel; tuleb kindlaks määrata piirdoosid, võttes arvesse erinevate kiirgusega kokkupuutuvate rühmade, näiteks töötajate, praktikantide, üliõpilaste ja elanike olukorda;
kiirgusega kokkupuutuvate töötajate, praktikantide ja üliõpilaste kaitse eeldab meetmete rakendamist tööruumides; need meetmed peavad hõlmama kaasneva ohu eelhindamist, töökohtade ja töötajate liigitamist, tööruumide ja töötingimuste järelevalvet ning tervisekontrolli;
liikmesriigid peavad kindlaks määrama tööd, millega kaasneb töötajate ja elanike märgatavalt ulatuslikum kokkupuude looduslike kiirgusallikatega, mida tuleb kiirguskaitse seisukohast arvesse võtta; problemaatiliste tööde puhul peavad liikmesriigid võtma asjakohased kaitsemeetmed;
elanikkonna kaitse tavatingimustes eeldab, et liikmesriigid seavad sisse inspekteerimissüsteemi elanikkonna kiirguskaitse ja põhinormide järgimise kontrollimiseks;
liikmesriigid peaksid olema valmis võimalikeks kiirgusavariideks oma territooriumil ning tegema koostööd teiste liikmesriikide ja kolmandate riikidega, et hõlbustada sellisteks olukordadeks ettevalmistamist ja nende lahendamist;
põhinorme käsitlevad direktiivid, mida on viimati muudetud direktiiviga 84/467/Euratom, tuleks käesoleva direktiivi jõustumisel kehtetuks tunnistada,
ON VASTU VÕTNUD KÄESOLEVA DIREKTIIVI:
I JAOTIS
MÕISTED
Artikkel 1
Käesolevas direktiivis kasutatakse järgmisi mõisteid:
Neeldumisdoos (D): neeldunud energia massiühiku kohta
+++++ TIFF +++++
kus
+++++ TIFF +++++
- on keskmine energia, mis ioniseeriva kiirguse tõttu kantakse üle ruumielemendis olevasse ainesse,
- dm on aine mass selles ruumielemendis.
Käesolevas direktiivis tähistab neeldumisdoos koesse või elundisse neelduvat keskmist doosi. Neeldumisdoosi ühik on grei.
Kiirendi: seade või seadeldis, milles osakeste kiirendamisel tekib ioniseeriv kiirgus, mille energiahulk on suurem kui 1 mega-elektronvolt (MeV).
Juhuslik kiiritus: inimeste kokkupuude mõjuriga õnnetusjuhtumi tõttu. See ei hõlma avariikiiritust.
Aktiveerimine: protsess, mille käigus stabiilne nukliid muudetakse radionukliidiks, kiiritades seda sisaldavat materjali osakestega või suure energiasisaldusega gammakiirgusega.
Aktiivsus (A): teatud ajahetkel teatavas energiaseisundis oleva radionukliidi koguse aktiivsus A on tuumaüleminekute arvu dN ja ajavahemiku dt jagatis, kus dN on spontaansete tuumaüleminekute arvu ooteväärtus ajavahemikus dt:
A =
dNdt
Aktiivsuse ühik on bekrell.
Praktikant: isik, keda ettevõttes konkreetse elukutse jaoks koolitatakse või välja õpetatakse.
Tunnustatud dosimeetriateenistus: asutus, kes vastutab individuaalsete järelevalveseadmete kalibreerimise, lugemise või tõlgendamise eest, inimorganismi või bioloogiliste proovide radioaktiivsuse mõõtmise eest või dooside hindamise eest ning kelle tegevuspädevust tunnustavad pädevad asutused.
Tunnustatud arst: arst, kes vastutab artiklis 21 määratletud A-kategooria töötajate tervisekontrolli eest ja kelle asjakohast tegevuspädevust tunnustavad pädevad asutused.
Tunnustatud töötervishoiuteenistus: asutus või asutused, kellele võib anda ülesande tegelda kiirgusega kokkupuutuvate töötajate kiirguskaitsega ja/või A-kategooria töötajate tervisekontrolliga. Selle asutuse asjakohast tegevuspädevust tunnustavad pädevad asutused.
Tehisallikad: muud kiirgusallikad peale looduslike kiirgusallikate.
Loa andmine: pädeva asutuse poolt taotluse korral antav kirjalik luba või siseriiklike õigusaktidega antav luba käesoleva direktiiviga reguleeritud tegevuseks või muude meetmete elluviimiseks.
Bekrell (Bq): aktiivsuse ühiku nimetus. Üks bekrell vastab ühele tuumaüleminekule sekundis.
1 Bq = 1s
-1
Vabastamistasemed: riigi pädevate asutuste kehtestatud ning aktiivsuskontsentratsioonina ja/või koguaktiivsusena väljendatud väärtused, mille tasandil püsivad või millest allapoole jäävad radioaktiivsed ained või selliseid aineid sisaldavad materjalid, mis on seotud tegevusega, mille suhtes kehtib aruandlus- või loa taotlemise nõue, võib vabastada käesolevas direktiivis sätestatud nõuete järgimisest.
Oodatav efektiivdoos (E(τ)): sissevõtust tulenevate elundi või koe oodatavate ekvivalentdooside (Hτ(τ)) summa, kusjuures kõik ekvivalentdoosid korrutatakse asjakohase koefaktoriga wT. See arvutatakse järgmise valemi kohaselt:
E
= ∑
w
H
Tτ
E(τ) kindlaksmääramisel tähistab τ aastaid, mille jooksul integreerimine toimub. Oodatava efektiivdoosi ühik on siivert.
Oodatav ekvivalentdoos (HT(τ)): koe või elundi T radioaktiivse aine sissevõtust tuleneva ekvivalentdoosi kiiruse integraal aja (t) suhtes. See arvutatakse järgmise valemi kohaselt:
+++++ TIFF +++++
sissevõtu puhul ajal to, kus:
+++++ TIFF +++++
- on asjakohane ekvivalentdoosi kiirus elundis või koes T ajal t,
- τ on aeg, mille jooksul integreerimine toimub.
HT(τ) kindlaksmääramisel on τ väljendatud aastates. Kui τ kohta andmed puuduvad, kasutatakse eeldatava väärtusena täiskasvanute puhul 50 aastat ja laste puhul aastaid, mis on jäänud 70. eluaastani. Oodatava ekvivalentdoosi ühik on siivert.
Pädevad asutused: liikmesriigi määratud asutus.
Kontrolliala: maa-ala, mille suhtes kohaldatakse ioniseeriva kiirguse vastase kaitse või radioaktiivse saastatuse leviku tõkestamise erieeskirju ja millele juurdepääsu kontrollitakse.
Lõpphoiustamine: jäätmete lõplik paigutamine hoidlasse või spetsiaalsesse asukohta. Lõpphoiustamine hõlmab ka jäätmete lubatud otseheitmeid keskkonda, kus need hiljem hajuvad.
Doosipiirang: üksikisikutele kindlast allikast eeldatavasti tuleneva doosi piirang, mida rakendatakse kiirguskaitse kavandamisjärgus, kui tegemist on optimeerimisega.
Doosi piirmäärad: IV jaotises sätestatud maksimummäärad dooside puhul, mida töötajad, praktikandid ja üliõpilased ning elanikud saavad kokkupuutel käesolevas direktiivis käsitletud ioniseeriva kiirgusega ning mida kohaldatakse kogusumma suhtes, mille moodustavad kindlaksmääratud ajavahemikus välisel kokkupuutel saadud doosid ning samal ajal sissevõttude tagajärjel saadud 50 aasta oodatavad doosid (laste puhul aastad, mis on jäänud 70. eluaastani).
Efektiivdoos (E): II lisas nimetatud kudede ja elundite sise- ja väliskiiritusest tingitud kaalutud ekvivalentdooside summa. See arvutatakse järgmise valemi kohaselt:
E = ∑
w
H
= ∑
w
∑
w
D
T,R
kus
- DT,R on koe või elundi T keskmine neeldumisdoos kiirguse R tagajärjel,
- wR on kiirgusfaktor ning
- wT on koe või elundi T koefaktor.
Tegurite WT ja WR asjakohased väärtused on kindlaks määratud II lisas. Efektiivdoosi ühik on siivert.
Avariikiiritus: ohustatud üksikisikute abistamiseks, suure inimhulga kiirgusega kokkupuutumise tõkestamiseks või väärtuslike seadeldiste või kaupade päästmiseks võetavates kiirmeetmetes osalevate üksikisikute kokkupuutumine kiirgusega, mille puhul võib ületada üht kiirgusega kokkupuutuvate töötajate puhul ettenähtud individuaaldoosi piirmäära. Avariikiiritust saab kohaldada ainult vabatahtlike puhul.
Ekvivalentdoos (HT): neeldumisdoos koes või elundis T, mis on kaalutud kiirguse R liigi ja kvaliteedi alusel. See arvutatakse järgmise valemi kohaselt:
H
= w
D
T,R
kus
- DT,R on koe või elundi T keskmine neeldumisdoos kiirguse R tagajärjel,
- wR on kiirgusfaktor.
Kui kiirgusvälja moodustavad erineva WR väärtusega kiirgusliigid ja -energiad, arvutatakse kumulatiivne ekvivalentdoos HT järgmise valemi kohaselt:
H
= ∑
w
D
T,R
Teguri wR asjakohased väärtused on kindlaks määratud II lisas. Ekvivalentdoosi ühik on siivert.
Kiirgusega kokkupuutuvad töötajad: füüsilisest isikust ettevõtjad või tööandja juures töötavad isikud, kes puutuvad kiirgusega kokku tööl käesolevas direktiivis käsitletud tegevuse käigus ja kelle saadud doosid ületavad elanike puhul kehtestatud piirmääradele vastavad tasemed.
Kokkupuude: kokkupuude ioniseeriva kiirgusega.
Grei (Gy): neeldumisdoosi ühiku nimetus. Üks grei vastab ühele džaulile kilogrammi kohta.
1 Gy = 1 J kg
-1
Tervisekahjustus: prognoositav oht, et pärast kokkupuudet ioniseeriva kiirgusega lüheneb elanikkonna eluiga või halveneb elukvaliteet. See hõlmab somaatilistest mõjudest, vähktõvest ja tõsistest geneetilistest kõrvalekalletest tulenevaid kahjustusi.
Sissevõtt: väliskeskkonnast inimorganismi sisenevate radionukliidide aktiivsus.
Sekkumine: inimtegevus, mis tõkestab või vähendab üksikisikute kokkupuudet kiirgusega sellistest allikatest, mis ei ole osa tegevusest või mida ei suudeta kontrollida, mõjutades kiirgusallikaid, kiirguse edasikandumisteid ja üksikisikuid.
Sekkumistasand: välditava ekvivalentdoosi või välditava efektiivdoosi väärtus või tuletatud väärtus, mille puhul tuleb kaaluda sekkumismeetmete rakendamist. Välditav doos või tuletatud väärtus on seotud üksnes selle kokkupuutemoodusega, mille suhtes tuleb sekkumismeedet kohaldada.
Ioniseeriv kiirgus: osakestena või elektromagnetlainete kujul kuni 100nanomeetrise lainepikkusega või vähemalt 3 × 1015 hertsise sagedusega toimuv energia ülekandumine, mis suudab otsesel või kaudsel viisil tekitada ioone.
Elanikud: elanikkonda kuuluvad üksikisikud, välja arvatud kiirgusega kokkupuutuvad töötajad, praktikandid ja üliõpilased oma tööajal ning üksikisikud kiirgusega kokkupuutumisel artikli 6 lõike 4 punktide a, b ja c tähenduses.
Looduslikud kiirgusallikad: maised või kosmilise päritoluga looduslikud ioniseeriva kiirguse allikad.
Võimalik kokkupuude: kokkupuude, mille toimumine ei ole kindel, kuid mille tõenäosust on võimalik eelnevalt hinnata.
Tegevus: inimtegevus, mis võib suurendada üksikisikute kokkupuudet tehislikest kiirgusallikatest pärineva kiirgusega või looduslikust kiirgusallikast pärineva kiirgusega, kui looduslikke radionukliide töödeldakse nende radioaktiivsus-, lõhestuvus- või fertiilsusomaduste tõttu, välja arvatud avariikiirituse puhul.
Eksperdid: isikud, kellel on vajalikud teadmised ja väljaõpe dooside hindamist võimaldavate füüsikaliste, tehniliste või radiokeemiliste katsete tegemiseks ning nõustamiseks, et tagada üksikisikute tõhus kaitse ja kaitsevahendite nõuetekohane toimimine, ning kelle tegevuspädevust tunnustavad pädevad asutused. Eksperdile võib määrata tehnilise vastutuse töötajate ja elanike kiirguskaitsega seotud ülesannete täitmise eest.
Radioaktiivne saastatus: materjali, pinna, keskkonna või üksikisiku saastumine radioaktiivsete ainetega. Inimorganismi puhul hõlmab radioaktiivne saastatus sissevõtuviisist olenemata nii välist naha saastumist kui ka sisemist saastumist.
Radioaktiivne aine: aine, mis sisaldab üht või mitut radionukliidi, mille aktiivsust või kontsentratsiooni tuleb kiirguskaitse seisukohast arvesse võtta.
Kiirgusavarii: olukord, mille puhul tuleb võtta kiirmeetmeid töötajate, elanike, elanikkonna osa või kogu elanikkonna kaitsmiseks.
Elanikkonna võrdlusrühm: sellistest üksikisikutest koosnev rühm, kelle kokkupuude kiirgusallikaga on suhteliselt ühesugune ja tüüpiline nende elanikkonda kuuluvate üksikisikute seisukohalt, kelle kokkupuude kiirgusallikaga on kõige ulatuslikum.
Aruandlus: nõue esitada pädevale asutusele kirjalik dokument kavatsuse kohta käesoleva direktiiviga reguleeritud tegevuse või muude meetmete elluviimiseks.
Kinnine kiirgusallikas: kiirgusallikas, mille struktuur väldib normaalsetes kasutustingimustes radioaktiivsete ainete igasuguse lekkimise ümbritsevasse keskkonda.
Siivert: ekvivalentdoosi või efektiivdoosi ühiku nimetus. Üks siivert vastab ühele džaulile kilogrammi kohta.
1 Sv = 1 J kg
-1
Allikas: seade, radioaktiivne aine või seadeldis, millest võivad eralduda ioniseeriv kiirgus või radioaktiivsed ained.
Järelevalve piirkond: ala, mis on ioniseeriva kiirguse eest kaitsmiseks asjakohase jälgimise all.
Ettevõtja: füüsiline või juriidiline isik, kes tegeleb käesoleva direktiivi artiklis 2 osutatud tegevuse või tööga ning vastutab selle eest siseriikliku õiguse alusel.
II JAOTIS
KOHALDAMISALA
Artikkel 2
1. Käesolevat direktiivi kohaldatakse iga tegevuse suhtes, millega kaasneb ioniseeriva kiirguse oht kas tehislikust kiirgusallikast või looduslikust kiirgusallikast, kui looduslikke radionukliide töödeldakse või on töödeldud nende radioaktiivsus-, lõhestuvus- või fertiilsusomaduste tõttu, ning need tegevused hõlmavad järgmist:
a) radioaktiivsete ainete tootmine, töötlemine, käitlemine, kasutamine, hoidmine, ladustamine, transport, ühendusse importimine ja sealt eksportimine ning lõpphoiustamine;
b) selliste elektriseadmete kasutamine, mis kiirgavad ioniseerivat kiirgust ja mille koostises on üle 5 kV potentsiaalivahega töötavad komponendid;
c) liikmesriigi poolt kindlaks määratud muu tegevus.
2. Kooskõlas VII jaotisega kohaldatakse seda ka tegevuse suhtes, mida lõige 1 ei hõlma, kuid mille puhul on tegemist looduslike kiirgusallikatega ning mille korral võib esineda töötajate ja elanike ulatuslikumat kiirgusega kokkupuudet, mida tuleb kiirguskaitse seisukohast arvesse võtta.
3. Kooskõlas IX jaotisega kohaldatakse seda ka sekkumise suhtes kiirgusavariide korral või püsiva kiirgusega kokkupuute korral, mis tuleneb kiirgusavarii või peatatud või eelneva tegevuse või töö tagajärgedest.
4. Käesolevat direktiivi ei kohaldata radooniga kokkupuute suhtes eluruumides või loomuliku kiirgustaseme suhtes, st inimorganismis sisalduvate radionukliidide ja maapinnal valitseva kosmilise kiirguse suhtes või kokkupuute suhtes puutumata maakoores sisalduvate radionukliididega.
III JAOTIS
TEGEVUSARUANDLUS JA -LOAD
Artikkel 3
Aruandlus
1. Kui käesolevas artiklis ei ole sätestatud teisiti, peavad liikmesriigid kehtestama aruandluskohustuse igasuguse artikli 2 lõikes 1 osutatud tegevuse puhul.
2. Aruandluskohustust ei pea kehtestama tegevuse puhul, mis hõlmab järgmist:
a) radioaktiivsed ained, mille üldkogus ei ületa I lisa tabeli A 2. veerus sätestatud väljaarvamise piire või üksikus liikmesriigis erandlike asjaolude korral teistsuguseid väärtusi, milleks pädevad asutused on andnud loa ja mis vastavad I lisas sätestatud põhilistele üldkriteeriumidele; või
b) radioaktiivsed ained, mille aktiivsuskontsentratsioon massiühiku kohta ei ületa I lisa tabeli A 3. veerus sätestatud väljaarvamise piire või üksikus liikmesriigis erandlike asjaolude korral teistsuguseid väärtusi, milleks pädevad asutused on andnud loa ja mis vastavad I lisas sätestatud põhilistele üldkriteeriumidele; või
c) seade, milles sisalduvate radioaktiivsete ainete kogus või kontsentratsioon ületab punktis a või b kindlaks määratud väärtused, tingimusel et:
i) liikmesriigi pädevad asutused on seadmeliigi heaks kiitnud; ja
ii) tegemist on kinnise kiirgusallikaga; ja
iii) seade ei tekita tavapärastes kasutustingimustes 0,1 meetri ulatuses seadme ligipääsetavast pinnast suuremat doosikiirust kui 1 μSv h- 1; ja
iv) pädevad asutused on kindlaks määranud lõpphoiustamise tingimused; või
d) selliste elektriseadmete kasutamine, mille suhtes kohaldatakse käesolevat direktiivi, välja arvatud punktis e osutatud seadmed, tingimusel et:
i) liikmesriigi pädevad asutused on seadmeliigi heaks kiitnud; ja
ii) seade ei tekita tavapärastes kasutustingimustes 0,1 meetri ulatuses seadme ligipääsetavast pinnast suuremat doosikiirust kui 1 μSv h- 1; või
e) visuaalkujundite tekitamiseks mõeldud elektronkiiretoru kasutamine või muude, kuni 30 kV potentsiaalivahega töötavate elektriseadmete kasutamine, kui need ei tekita tavapärastes kasutustingimustes 0,1 meetri ulatuses seadme ligipääsetavast pinnast suuremat doosikiirust kui 1 μSv h- 1; või
f) lubatud heitmete tagajärjel radioaktiivsete ainetega saastunud materjal, mille täiendavat kontrollimist pädevad asutused ei ole ette näinud.
Artikkel 4
Loa andmine
1. Kui käesolevas artiklis ei ole sätestatud teisiti, peavad liikmesriigid nõudma eelnevat luba järgmise tegevuse puhul:
a) kütusetsükliga seotud rajatiste kasutamine ja nende tegevuse lõpetamine ning uraani kaevandamine ja uraanikaevanduste sulgemine;
b) radioaktiivsete ainete sihipärane lisamine meditsiinitoodete tootmisel ja valmistamisel ning selliste toodete import ja eksport;
c) radioaktiivsete ainete sihipärane lisamine tarbekaupade tootmisel ja valmistamisel ning selliste kaupade import ja eksport;
d) radioaktiivsete ainete sihipärane manustamine inimestele ja, kui on tegemist inimeste kiirguskaitsega, loomadele veterinaarse läbivaatamise, ravi või uuringu korral;
e) röntgeniseadmete või radioaktiivsete allikate kasutamine tööstusradiograafias, toodete töötlemisel, uuringutes või inimeste ravis ning kiirendite, välja arvatud elektronmikroskoobid, kasutamine.
2. Eelnevat luba võib nõuda tegevuse puhul, mida ei ole loetletud lõikes 1.
3. Liikmesriigid võivad ette näha, et tegevusluba ei ole vaja, kui:
a) lõike 1 punktides a, c ja e kirjeldatud tegevus on vabastatud aruandluskohustusest; või
b) inimeste piiratud kokkupuuteohu tõttu ei ole vaja üksikjuhtumeid uurida ning tegevus toimub kooskõlas siseriiklikes õigusaktides sätestatud tingimustega.
Artikkel 5
Lõpphoiustamise, ringlussevõtu ja korduvkasutamise loa andmine ja loast vabastamine
1. Selliste radioaktiivsete ainete või neid aineid sisaldavate materjalide lõpphoiustamiseks, ringlussevõtuks ja korduvkasutamiseks, mis on seotud tegevusega, mille suhtes kehtib aruandlus- või loa taotlemise nõue, on vaja eelnevat luba.
2. Selliste ainete või materjalide lõpphoiustamise, ringlussevõtu ja korduvkasutamise võib vabastada käesolevas direktiivis sätestatud nõuete järgimisest, kui need vastavad riigi pädevate asutuste kehtestatud vabastamistasemetele. Vabastamistasemed peavad vastama I lisas kasutatud põhikriteeriumidele ning muudele ühenduse tehnilistele juhenditele.
IV JAOTIS
TEGEVUSE PÕHJENDAMINE, OPTIMEERIMINE JA DOOSIDE PIIRAMINE
I PEATÜKK
ÜLDPÕHIMÕTTED
Artikkel 6
1. Liikmesriigid peavad tagama, et uusi tegevuskategooriaid ja -liike, millega kaasneb kokkupuude ioniseeriva kiirgusega, põhjendatakse enne nende esmakordset vastuvõtmist või heakskiitmist, arvestades nende majanduslikku, sotsiaalset ja muud kasu võrreldes tervisekahjustustega, mida need võivad põhjustada.
2. Olemasolevate tegevuskategooriate ja -liikide põhjendatuse võib läbi vaadata alati, kui saadakse uusi olulisi tõendeid nende tõhususe või tagajärgede kohta.
3. Peale selle peab iga liikmesriik tagama, et:
a) optimeerimispõhimõtte kohaselt oleks kokkupuude kiirgusega alati võimalikult vähene, arvestades majanduslikke ja sotsiaalseid tegureid;
b) kogu asjakohasest tegevusest saadavate dooside summa ei ületa käesolevas jaotises kiirgusega kokkupuutuvate töötajate, praktikantide, üliõpilaste ja elanike puhul kehtestatud doosi piirmäärasid, ilma et see piiraks artikli 12 kohaldamist.
4. Lõike 3 punktis a sätestatud põhimõte kehtib igasuguse ioniseeriva kiirgusega kokkupuute puhul, mis tuleneb artikli 2 lõikes 1 osutatud tegevusest. Lõike 3 punktis b sätestatud põhimõte ei kehti järgmistel juhtudel:
a) üksikisikute kiiritamine osana nende arstlikust läbivaatusest või ravist;
b) selliste üksikisikute kiiritamine, kes teadlikult ja omal tahtel (muul viisil kui osana oma tööst) aitavad arstlikult läbivaadatavaid või ravialuseid patsiente ja hoolitsevad nende eest;
c) meditsiinilistes või biomeditsiinilistes uurimisprogrammides osalevate vabatahtlike kiiritamine.
5. Liikmesriigid ei tohi lubada radioaktiivsete ainete sihipärast lisamist toiduainete, mänguasjade, ehete ja kosmeetikatoodete tootmisel ning selliste toodete importi ja eksporti.
Artikkel 7
Doosipiirangud
1. Doosipiiranguid tuleks vajaduse korral kasutada kiirguskaitse optimeerimisel.
2. Doosipiiranguid võivad sisaldada ka liikmesriikide kehtestatud juhised, mis käsitlevad artikli 6 lõike 4 punktides b ja c nimetatud viisil kiirgusega kokkupuutuvate isikute suhtes kohaldatavaid asjakohaseid menetlusi.
II PEATÜKK
PIIRDOOSID
Artikkel 8
Kiirgusega kokkupuutuvate töötajate vanusepiirang
Kooskõlas artikli 11 lõikega 2 ei tohi alla 18aastasi isikuid määrata tööle, mille käigus nad on kiirgusega kokkupuutuvad töötajad.
Artikkel 9
Kiirgusega kokkupuutuvate töötajate doosi piirmäärad
1. Kiirgusega kokkupuutuvate töötajate efektiivdoosi piirmäär on 100 millisiivertit (mSv) viie järjestikuse aasta jooksul, kusjuures ühe aasta efektiivdoos ei tohi ületada 50 mSv. Liikmesriigid võivad määrata aastadoosi suuruse.
2. Ilma et see piiraks lõike 1 kohaldamist:
a) on silmaläätse ekvivalentdoosi piirmäär 150 mSv aastas;
b) on naha ekvivalentdoosi piirmäär 500 mSv aastas. See piirmäär kehtib 1 cm2 pinna keskmise doosi suhtes, olenemata kiirgusega kokkupuutuva pinna suurusest;
c) on käte, käsivarte, jalgade ja pahkluude ekvivalentdoosi piirmäär 500 mSv aastas.
Artikkel 10
Erikaitse raseduse ja rinnaga toitmise ajal
1. Kui rase naine on ettevõtjale oma rasedusest siseriiklike õigusaktide ja/või tavade kohaselt teatanud, peab sündiva lapse kaitse olema võrreldav elanike kaitsega. Seepärast peavad raseda töötingimused olema sellised, et sündiva lapse doos oleks võimalikult väike ning ei oleks vähemalt ülejäänud rasedusaja jooksul tõenäoliselt suurem kui 1 mSv.
2. Kui rinnaga toitev naine on ettevõtjale oma olukorrast teatanud, ei tohi talle anda tööülesandeid, millega kaasneb naise keha märkimisväärne radioaktiivse saastumise oht.
Artikkel 11
Praktikantide ja üliõpilaste doosi piirmäärad
1. Doosi piirmäärad, mis kehtivad vähemalt 18aastaste praktikantide ja üliõpilaste puhul, kes peavad õpingute käigus kasutama kiirgusallikaid, vastavad artiklis 9 kiirgusega kokkupuutuvate töötajate puhul sätestatud piirmääradele.
2. Efektiivdoosi piirmäär 16-18aastaste praktikantide ja üliõpilaste puhul, kes peavad õpingute käigus kasutama kiirgusallikaid, on 6 mSv aastas.
Ilma et see piiraks käesoleva doosi piirmäära kehtivust:
a) on silmaläätse ekvivalentdoosi piirmäär 50 mSv aastas;
b) on naha ekvivalentdoosi piirmäär 150 mSv aastas. See piirmäär kehtib 1 cm2 pinna keskmise doosi suhtes, olenemata kiirgusega kokkupuutuva pinna suurusest;
c) on käte, käsivarte, jalgade ja pahkluude ekvivalentdoosi piirmäär 150 mSv aastas.
3. Doosi piirmäärad praktikantide ja üliõpilaste puhul, kelle suhtes ei kohaldata lõigete 1 ja 2 sätteid, vastavad artiklis 13 elanike puhul sätestatud piirmääradele.
Artikkel 12
Kiirgusega kokkupuutumine eriloa alusel
1. Erandlike asjaolude korral, välja arvatud kiirgusavariid, võivad pädevad asutused iga üksikjuhtumit eraldi hinnates ning juhul, kui see on mõne konkreetse tegevuse seisukohalt vajalik, lubada teatavate kindlaks määratud töötajate kutsekiiritust, mis ületab artiklis 9 sätestatud doosi piirmäärad, kui kutsekiiritust saadakse piiratud aja jooksul kindlas tööruumis ja selle maksimaalne ulatus ei ületa pädeva asutuse poolt konkreetsel juhul ette nähtud piirmäära. Arvesse tuleb võtta järgmisi tingimusi:
a) kiirgusega kokkupuutumine eriloa alusel on lubatud ainult artiklis 21 määratletud A-kategooria töötajate puhul;
b) selline kokkupuutumine ei ole lubatud praktikantide, üliõpilaste, rasedate ja rinnaga toitvate naiste puhul, kelle keha võiks radioaktiivselt saastuda;
c) ettevõtja peab sellist kiirgusega kokkupuutumist eelnevalt üksikasjalikult põhjendama ning arutama selle põhjalikult läbi vabatahtlike töötajate, nende esindajate, tunnustatud arstide, tunnustatud töötervishoiuteenistuse või eksperdiga;
d) asjaomastele töötajatele esitatakse eelnevalt teave tegevusega kaasnevate ohtude ja selle käigus võetavate ettevaatusabinõude kohta;
e) kõik sellisel kokkupuutumisel saadavad doosid märgitakse artiklis 34 osutatud tervisekontrolli kaardile ja artiklis 28 osutatud isiklikku toimikusse.
2. Doosi piirmäärade ületamine eriloa alusel toimuva kokkupuute käigus ei pruugi olla piisav põhjus, miks tööandja võib töötaja tema eelneva nõusolekuta tavapäraste tööülesannete täitmiselt kõrvaldada või teisele tööle üle viia.
Artikkel 13
Elanike doosi piirmäärad
1. Elanike puhul kehtivad lõigetes 2 ja 3 sätestatud doosi piirmäärad, ilma et see piiraks artikli 14 kohaldamist.
2. Efektiivdoosi piirmäär on 1 mSv aastas. Erijuhtudel võib siiski lubada suuremat aastast efektiivdoosi, kui viie järjestikuse aasta keskmine doos ei ületa 1 mSv aastas.
3. Ilma et see piiraks lõike 2 kohaldamist:
a) on silmaläätse ekvivalentdoosi piirmäär 15 mSv aastas;
b) on naha ekvivalentdoosi piirmäär 50 mSv aastas, väljendatuna 1 cm2nahapinna keskmise doosina, olenemata kiirgusega kokkupuutuva pinna suurusest.
Artikkel 14
Elanikkonna kokkupuude kiirgusega
Liikmesriigid võtavad kõik vajalikud meetmed tagamaks, et kogu elanikkonna kokkupuutejuhtumid kiirgusega oleksid alati võimalikult vähesed, arvestades majanduslikke ja sotsiaalseid tegureid.
Kõigi selliste osadooside summat tuleb regulaarselt hinnata.
V JAOTIS
EFEKTIIVDOOSI HINDAMINE
Artikkel 15
Efektiivdooside ja ekvivalentdooside hindamisel kasutatakse käesolevas jaotises osutatud väärtusi ja seoseid. Pädevad asutused võivad lubada samaväärsete meetodite kasutamist.
Artikkel 16
Ilma et see piiraks artikli 15 sätete kohaldamist:
a) kasutatakse väliskiirguse asjaomaste efektiiv- ja ekvivalentdooside hindamisel II lisas osutatud väärtusi ja seoseid;
b) kasutatakse radionukliidist või radionukliidide segust tuleneva sisekiirituse efektiivdooside hindamisel II ja III lisas esitatud väärtusi ja seoseid.
VI JAOTIS
KIIRGUSEGA KOKKUPUUTUVATE TÖÖTAJATE, PRAKTIKANTIDE JA ÜLIÕPILASTE KAITSE PÕHIMÕTTED
Artikkel 17
Kiirgusega kokkupuutuvate töötajate kaitse põhineb eelkõige järgmistel põhimõtetel:
a) töötajate kiirgusohu laadi ja ulatuse eelnev hindamine ning kiirguskaitse optimeerimine kõigi töötingimuste puhul;
b) tööruumide liigitamine eri aladeks, võttes vajaduse korral arvesse oodatavate aastadooside hinnangut ning võimalike kokkupuudete tõenäosust ja ulatust;
c) töötajate liigitamine eri kategooriatesse;
d) eri tööruume ja töötingimusi käsitlevate kontrollimeetmete ja järelevalve rakendamine, sealhulgas vajaduse korral individuaalne järelevalve;
e) tervisekontroll.
I PEATÜKK
KOKKUPUUDET PIIRAVAD MEETMED
1. jagu
Alade liigitamine ja piiritlemine
Artikkel 18
Tööruumides kehtiv kord
1. Kõigis tööruumides, kus võimalik kokkupuude ioniseeriva kiirgusega ületab 1 mSv aastas või ühe kümnendiku silmaläätse, naha ja jäsemete puhul artikli 9 lõikes 2 sätestatud ekvivalentdoosi piirmääradest, tuleb kiirguskaitse eesmärgil sätestada kindel kord. Sellise korra kehtestamisel tuleb arvestada seadeldiste ja kiirgusallikate laadi ning ohtude ulatust ja laadi. Ettevaatusabinõude ja järelevalve ulatus, liik ja kvaliteet peavad olema töö käigus saadava ioniseeriva kiirgusega kaasnevate ohtude seisukohalt asjakohased.
2. Tuleb eristada kontrollialasid ja järelevalve piirkondi.
3. Pädevad asutused annavad igal konkreetsel juhul juhised kontrollialade ja järelevalve piirkondade liigitamise kohta.
4. Ettevõtja jälgib kontrollialadel ja järelevalve piirkondades valitsevaid töötingimusi.
Artikkel 19
Kontrollialade suhtes kehtivad nõuded
1. Kontrolliala miinimumnõuded on järgmised:
a) kontrolliala eraldatakse, sissepääs lubatakse ainult asjakohased juhised saanud üksikisikutele ning seda kontrollitakse ettevõtja poolt kirjalikult kehtestatud korras. Radioaktiivse saastatuse märkimisväärse levikuohu korral järgitakse erikorda, mis käsitleb muu hulgas üksikisikute ja kaupade sisenemist ja väljumist;
b) töökeskkonna kiirgusjärelevalve toimub kooskõlas artikli 24 sätetega, võttes arvesse kontrollialal valitseva kiirgusohu laadi ja ulatust;
c) kontrollialal on märgid, mis näitavad ala liiki, kiirgusallikate laadi ja nendega kaasnevaid ohte;
d) kehtestatakse kiirgusallikate ja tööülesannetega kaasneva kiirgusohu seisukohalt asjakohased tööjuhised.
2. Nende kohustuste täitmine toimub ettevõtja vastutusel pärast konsulteerimist tunnustatud töötervishoiuteenistuse või ekspertidega.
Artikkel 20
Järelevalve piirkondade suhtes kehtivad nõuded
1. Järelevalve piirkonna miinimumnõuded on järgmised:
a) töökeskkonna minimaalne kiirgusjärelevalve toimub kooskõlas artikli 24 sätetega, võttes arvesse järelevalve piirkonnas valitseva kiirgusohu laadi ja ulatust;
b) jälgimisalal on vajaduse korral märgid, mis näitavad ala liiki, kiirgusallikate laadi ja nendega kaasnevaid ohte;
c) vajaduse korral kehtestatakse kiirgusallikate ja tööülesannetega kaasneva kiirgusohu seisukohalt asjakohased tööjuhised.
2. Nende kohustuste täitmine toimub ettevõtja vastutusel pärast konsulteerimist ekspertide või tunnustatud töötervishoiuteenistusega.
2. jagu
Kiirgusega kokkupuutuvate töötajate, praktikantide ja üliõpilaste liigitamine
Artikkel 21
Kiirgusega kokkupuutuvate töötajate liigitamine
Kontrolli ja järelevalve eesmärgil eristatakse kaht liiki kiirgusega kokkupuutuvaid töötajaid:
a) A-kategooria: kiirgusega kokkupuutuvad töötajad, kelle aastane efektiivdoos ületab 6 mSv või ekvivalentdoos ületab kolm kümnendikku silmaläätse, naha ja jäsemete puhul artikli 9 lõikes 2 sätestatud doosi piirmääradest;
b) B-kategooria: kiirgusega kokkupuutuvad töötajad, kes ei kuulu A-kategooria töötajate hulka.
Artikkel 22
Teave ja väljaõpe
1. Liikmesriigid nõuavad, et ettevõtja esitaks kiirgusega kokkupuutuvatele töötajatele, praktikantidele ja üliõpilastele, kes peavad õpingute käigus kasutama kiirgusallikaid, järgmise teabe:
a) nende tööga kaasnevad terviseriskid:
- üldised kiirguskaitsemenetlused ja ettevaatusabinõud, eelkõige need, mis on seotud käitamis- ja töötingimustega, tegevuse puhul üldiselt ning kõigi neile määratavate töökohtade või tööülesannete puhul,
- tehniliste, meditsiiniliste ja haldusnõuete järgimise tähtsus;
b) naiste puhul varajase rasedusest teatamise vajalikkuse kohta, arvestades sündiva lapse kiirgusega kokkupuute ohtu ning imiku keha radioaktiivse saastumise ohtu.
2. Liikmesriigid nõuavad, et ettevõtja korraldaks kiirgusega kokkupuutuvatele töötajatele, praktikantidele ja üliõpilastele asjakohase kiirguskaitsealase väljaõppe.
3. jagu
Kiirgusega kokkupuutuvate töötajate kiirguskaitse korra hindamine ja rakendamine
Artikkel 23
1. Ettevõtja vastutab kiirgusega kokkupuutuvate töötajate kiirguskaitse korra hindamise ja rakendamise eest.
2. Liikmesriigid nõuavad, et ettevõtja konsulteeriks ekspertide või tunnustatud töötervishoiuteenistusega kaitseseadiste ja mõõtevahendite kontrollimise ja katsetamise suhtes, mis hõlmab eelkõige järgmist:
a) seadeldiste kavandamise eelnev kriitiline hindamine kiirguskaitse seisukohalt;
b) uute või kohandatud kiirgusallikate kasutuselevõtu heakskiitmine kiirguskaitse seisukohalt;
c) kaitseseadiste ja -meetodite tõhususe korrapärane kontrollimine;
d) mõõtevahendite korrapärane kalibreerimine ning nende kasutuskõlblikkuse ja nõuetekohase kasutamise korrapärane kontrollimine.
II PEATÜKK
KIIRGUSEGA KOKKUPUUTE HINDAMINE
1. jagu
Järelevalve tööruumides
Artikkel 24
1. Artikli 19 lõike 1 punktis b ja artikli 20 lõike 1 punktis a nimetatud töökeskkonna kiirgusjärelevalve hõlmab vajaduse korral järgmist:
a) väliste doosikiiruste mõõtmine koos andmetega kõnealuse kiirguse laadi ja kvaliteedi kohta;
b) saastavate radioaktiivsete ainete aktiivsuskontsentratsiooni mõõtmine õhus ja nende pinnatiheduse mõõtmine koos andmetega ainete laadi ning füüsikalise ja keemilise oleku kohta.
2. Mõõtmistulemused registreeritakse ja neid kasutatakse vajaduse korral üksikdooside hindamisel kooskõlas artikliga 25.
2. jagu
Individuaalne järelevalve
Artikkel 25
Järelevalve - üldsätted
1. A-kategooria töötajate puhul peab individuaalne järelevalve olema süstemaatiline. Järelevalve põhineb tunnustatud dosimeetriateenistuse tehtavatel üksikmõõtmistel. Kui A-kategooria töötajad võivad kokku puutuda märkimisväärse sisemise saastumisega, tuleks sisse seada piisav järelevalvesüsteem; pädevad asutused võivad esitada üldjuhised selliste töötajate kindlakstegemiseks.
2. B-kategooria töötajate järelevalve abil peab olema vähemalt võimalik tõendada, et need töötajad on õigesti liigitatud B-kategooriasse. Liikmesriigid võivad B-kategooria töötajate puhul ette näha individuaalse järelevalve ja vajaduse korral üksikmõõtmised, mille teeb tunnustatud dosimeetriateenistus.
3. Kui üksikmõõtmisi ei ole võimalik teha või need ei ole piisavad, põhineb individuaalne järelevalve hinnangul, mis saadakse teisi kiirgusega kokkupuutuvaid töötajaid käsitlevate üksikmõõtmiste käigus, või artiklis 24 sätestatud tööruumide järelevalve tulemustel.
3. jagu
Järelevalve juhusliku kiirituse või avariikiirituse puhul
Artikkel 26
Juhusliku kiirituse puhul hinnatakse saadud doose ja nende jaotumist inimorganismis.
Artikkel 27
Avariikiirituse puhul toimub individuaalne järelevalve või üksikdooside hindamine vastavalt asjaoludele.
4. jagu
Tulemuste registreerimine ja nendest teatamine
Artikkel 28
1. Iga A-kategooria töötaja kohta seatakse sisse toimik, mis sisaldab individuaalse järelevalve tulemusi.
2. Lõike 1 kohaldamisel säilitatakse ioniseeriva kiirgusega kokkupuutuvate töötajate töötamisaja vältel ning pärast seda niikaua, kuni üksikisik on või oleks saanud 75aastaseks, kuid mitte vähem kui 30 aasta jooksul pärast kiirgusega seotud töö lõppu, järgmised andmed:
a) andmed üksikdooside kohta, mis sisaldavad andmeid mõõdetud või prognoositavate kokkupuudete kohta vastavalt artiklitele 12, 25, 26 ja 27;
b) artiklites 26 ja 27 nimetatud kokkupuudete puhul aruanded asjaolude ja võetud meetmete kohta;
c) vajaduse korral tööruumide järelevalve tulemused, mida on kasutatud üksikdooside hindamisel.
3. Artiklites 12, 26 ja 27 nimetatud kokkupuuted registreeritakse eraldi lõikes 1 nimetatud toimikus.
Artikkel 29
1. Artiklites 25, 26 ja 27 sätestatud individuaalse järelevalve tulemused:
a) tehakse kättesaadavaks pädevatele asutustele ja ettevõtjale;
b) tehakse asjaomasele töötajale kättesaadavaks kooskõlas artikli 38 lõikega 2;
c) esitatakse tunnustatud arstile või tunnustatud töötervishoiuteenistusele, et hinnata mõju inimeste tervisele kooskõlas artikliga 31.
2. Liikmesriigid määravad kindlaks individuaalse järelevalve tulemuste edastamise korra.
3. Juhusliku kiirituse või avariikiirituse puhul esitatakse individuaalse järelevalve tulemused viivitamata.
III PEATÜKK
KIIRGUSEGA KOKKUPUUTUVATE TÖÖTAJATE TERVISEKONTROLL
Artikkel 30
Kiirgusega kokkupuutuvate töötajate tervisekontrolli põhimõtted rajanevad töötervishoiu üldpõhimõtetel.
1. jagu
A-kategooria töötajate tervisekontroll
Artikkel 31
Tervisekontroll
1. A-kategooria töötajate tervisekontrolli eest vastutavad tunnustatud arstid või tunnustatud töötervishoiuteenistused, ilma et see piiraks ettevõtja üldist vastutust.
Tervisekontroll peab võimaldama kindlaks teha kontrollitavate töötajate tervisliku seisundi otsustamaks, kas nad suudavad täita neile määratud ülesandeid. Sel eesmärgil peab tunnustatud arstil või tunnustatud töötervishoiuteenistusel olema juurdepääs kogu nõutavale asjakohasele teabele, mis käsitleb muu hulgas tööruumides valitsevaid keskkonnatingimusi.
2. Tervisekontroll hõlmab järgmist:
a) arstlik läbivaatus enne töölevõtmist või liigitamist A-kategooria töötajaks.
Selle põhjaliku läbivaatuse eesmärk on teha kindlaks töötaja sobivus pakutavale A-kategooria töötaja ametikohale;
b) korrapärane tervisekontroll.
Iga A-kategooria töötaja tervislikku seisundit kontrollitakse vähemalt kord aastas hindamaks, kas nad suudavad jätkuvalt täita neile määratud ülesandeid. Selliseid kontrolle võib teha nii sageli, kui tunnustatud arst vajalikuks peab, ning nende laad sõltub töö liigist ja konkreetse töötaja tervislikust seisundist.
3. Tunnustatud arst või tunnustatud töötervishoiuteenistus võib teatada vajadusest jätkata tervisekontrolli ka pärast töötamise lõppu niikaua, kui see on nende arvates vajalik asjaomase isiku tervise kaitsmiseks.
Artikkel 32
Meditsiiniline liigitus
A-kategooria töötaja tööalase sobivuse osas kinnitatakse järgmine meditsiiniline liigitus:
a) sobib;
b) sobib teatavatel tingimustel;
c) ei sobi.
Artikkel 33
Kui tervisekontrolli tulemused näitavad, et töötaja ei sobi konkreetsele ametikohale, ei tohi teda A-kategooria töötajaks liigitada ega ühelegi selle kategooria ametikohale mitte mingiks ajaks tööle võtta.
Artikkel 34
Tervisekontrolli kaardid
1. Iga A-kategooria töötaja kohta seatakse sisse tervisekontrolli kaart, mida täidetakse niikaua, kuni ta kuulub sellesse kategooriasse. Pärast seda säilitatakse kaarti niikaua, kuni üksikisik on või oleks saanud 75aastaseks, kuid mitte vähem kui 30 aasta jooksul pärast kiirgusega seotud töö lõppu.
2. Tervisekontrolli kaart sisaldab andmeid töö laadi kohta, A-kategooria töötajana töölevõtmisele või liigitamisele eelnenud arstliku kontrolli tulemusi, korrapärase tervisekontrolli tulemusi ning artiklis 28 sätestatud andmeid dooside kohta.
2. jagu
Kiirgusega kokkupuutuvate töötajate erakorraline kontroll
Artikkel 35
1. Erakorraline tervisekontroll tuleb ette näha alati, kui on ületatud üht artiklis 9 sätestatud doosi piirmäära.
2. Edasised kokkupuute tingimused peab heaks kiitma tunnustatud arst või tunnustatud töötervishoiuteenistus.
Artikkel 36
Lisaks artiklites 30 ja 31 sätestatud kiirgusega kokkupuutuvate töötajate tervisekontrollile nähakse ette kiirgusega kokkupuutuva üksikisiku täiendavad tervisekaitsemeetmed, mida arst või tunnustatud töötervishoiuteenistus vajalikuks peab, näiteks lisauuringud, dekontamineerimismeetmed või kiireloomulised parandusmeetmed.
3. jagu
Kaebused
Artikkel 37
Iga liikmesriik sätestab artiklite 32, 33 ja 35 alusel tehtud järeldusi ja otsuseid käsitlevate kaebuste esitamise korra.
IV PEATÜKK
LIIKMESRIIKIDE ÜLESANDED KIIRGUSEGA KOKKUPUUTUVATE TÖÖTAJATE KAITSMISEL
Artikkel 38
1. Liikmesriigid seavad sisse inspekteerimissüsteemi või -süsteemid, et tagada käesoleva direktiivi kohaselt vastu võetud sätete järgimine ning algatada vajaduse korral järelevalve- ja sekkumismeetmed.
2. Liikmesriigid nõuavad, et töötajal oleks taotluse korral juurdepääs tema individuaalse järelevalve tulemustele, sealhulgas mõõtmistulemustele, mida võidi hindamisel kasutada, ning andmetele tema dooside hindamise kohta tööruumides tehtud mõõtmiste alusel.
3. Liikmesriigid võtavad vajalikud meetmed tegevuspädevuse andmiseks:
- tunnustatud arstidele,
- tunnustatud töötervishoiuteenistustele,
- tunnustatud dosimeetriateenistustele,
- ekspertidele.
Selleks peavad liikmesriigid korraldama kõnealuste spetsialistide väljaõppe.
4. Liikmesriigid peavad nõudma, et vastutavate üksuste käsutuses oleksid nõuetekohaseks kiirguskaitseks vajalikud vahendid. Kui pädevad asutused peavad vajalikuks, tuleb käitistes luua kiirguskaitsega seotud ülesandeid täitev ja erialast nõustamist pakkuv spetsiaalne kiirguskaitseüksus, mis tegutseb tootmis- ja käitamisüksusest eraldi, kui tegemist on ettevõttesisese üksusega. See üksus võib olla mitme käitise jaoks ühine.
5. Liikmesriigid hõlbustavad Euroopa Ühenduses pädevate asutuste, tunnustatud arstide, tunnustatud töötervishoiuteenistuste, ekspertide ja tunnustatud dosimeetriateenistuste vahelist teabevahetust töötaja eelnevate dooside kohta, et viia enne töölevõtmist või A-kategooria töötajaks liigitamist läbi artiklis 31 sätestatud arstlik läbivaatus ning kontrollida töötajate edasist kiirgusega kokkupuudet.
V PEATÜKK
PRAKTIKANTIDE JA ÜLIÕPILASTE KAITSE
Artikkel 39
1. Artikli 11 lõikes 1 nimetatud üle 18aastaste praktikantide ja üliõpilaste puhul kehtivad kokkupuute tingimused ja kaitsemeetmed vastavad A- või B-kategooria töötajate puhul kehtivatele tingimustele.
2. Artikli 11 lõikes 2 nimetatud 16-18aastaste praktikantide ja üliõpilaste puhul kehtivad kokkupuute tingimused ja kaitsemeetmed vastavad B-kategooria töötajate puhul kehtivatele tingimustele.
VII JAOTIS
KOKKUPUUTE ULATUSE MÄRKIMISVÄÄRNE SUURENEMINE LOODUSLIKE KIIRGUSALLIKATE TÕTTU
Artikkel 40
Kohaldamine
1. Käesolevat jaotist kohaldatakse tegevuse suhtes, mida artikli 2 lõige 1 ei hõlma ning mille puhul looduslike kiirgusallikate tõttu võib esineda töötajate ja elanike ulatuslikumat kiirgusega kokkupuudet, mida tuleb kiirguskaitse seisukohast arvesse võtta.
2. Liikmesriigid tagavad, et uuringute või muude asjakohaste meetodite abil selgitatakse välja võimalikud problemaatilised tööd. Need hõlmavad eelkõige järgmist:
a) tööd, mille käigus töötajad ja, kui see on asjakohane, elanikud puutuvad kokku torooni või radooni tütarproduktide, gammakiirguse või mis tahes muu kiirgusega sellistes töökohtades nagu mineraalveeallikad, koopad, kaevandused, allmaarajatised ning kindlaksmääratud piirkondades asuvad maapealsed töökohad;
b) tööd, mis on seotud selliste materjalide kasutamise ja ladustamisega, mida ei peeta üldjuhul radioaktiivseks, kuid mis sisaldavad looduslikke radionukliide, ning mille tõttu suureneb märkimisväärselt töötajate ja, kui see on asjakohane, elanike kokkupuude kiirgusega;
c) tööd, mille käigus tekivad sellised tootmisjäägid, mida ei peeta üldjuhul radioaktiivseks, kuid mis sisaldavad looduslikke radionukliide, ning mille tõttu suureneb märkimisväärselt elanike ja, kui see on asjakohane, töötajate kokkupuude kiirgusega;
d) õhusõidukite käitamine.
3. Artikleid 41 ja 42 kohaldatakse juhul, kui liikmesriigid on kinnitanud, et käesoleva artikli lõike 2 kohaselt kindlaks määratud tööst tulenevale kokkupuutele looduslike kiirgusallikatega tuleb tähelepanu pöörata ja seda tuleb kontrollida.
Artikkel 41
Kaitse kokkupuute eest maiste looduslike kiirgusallikatega
Liikmesriigid näevad kõigi problemaatiliste tööde puhul ette kokkupuute asjakohased järelevalvemeetmed ning vajaduse korral:
a) kokkupuute vähendamiseks mõeldud parandusmeetmete rakendamise täielikult või osaliselt kooskõlas IX jaotise sätetega;
b) kiirguskaitsemeetmete rakendamise täielikult või osaliselt kooskõlas III, IV, V, VI ja VIII jaotise sätetega.
Artikkel 42
Õhusõiduki meeskonna kaitse
Liikmesriigid võtavad meetmed, et õhusõidukeid käitavad ettevõtjad võtaksid arvesse õhusõiduki meeskonna kokkupuudet kosmilise kiirgusega, kui see ületab 1 mSv aastas. Ettevõtjad peavad võtma asjakohased meetmed eelkõige selleks, et:
- hinnata asjaomase meeskonna kokkupuudet kiirgusega,
- võtta hindamisel kindlaks tehtud kokkupuudet arvesse töögraafikute koostamisel, et vähendada ulatusliku kiirgusega kokku puutuvate meeskonnaliikmete saadavaid doose,
- teavitada asjaomaseid töötajaid nende tööga kaasnevatest terviseriskidest,
- kohaldada naissoost meeskonnaliikmete suhtes artiklit 10.
VIII JAOTIS
ELANIKKONNA KIIRGUSKAITSE TAVATINGIMUSTES
Artikkel 43
Peamised põhimõtted
Liikmesriigid loovad vajalikud tingimused elanikkonna võimalikult ulatuslikuks kaitseks artiklis 6 sätestatud põhimõtete alusel ning elanikkonna kaitse põhimõtete kohaldamiseks.
Artikkel 44
Lubade andmise tingimused tegevuste puhul, millega kaasneb ioniseeriva kiirguse oht elanikkonnale
Elanikkonna kaitse tavatingimustes tegevuste puhul, milleks on vaja eelnevat luba, hõlmab kõiki meetmeid ja uuringuid selliste tegurite tuvastamiseks ja kõrvaldamiseks, mis võivad kiirgusega seotud tegevuse käigus põhjustada elanikkonnale sellise kokkupuuteohu, mida tuleb kiirguskaitse seisukohast arvesse võtta. Kaitsemeetmed hõlmavad järgmist:
a) kokkupuuteohuga seotud käitiste kavandamise läbivaatamine ja hindamine ning nende asukoha läbivaatamine ja hindamine kiirguskaitse seisukohalt;
b) uute käitiste kasutuselevõtmine tingimusel, et on tagatud piisav kaitse kiirgusega kokkupuute või käitisest väljapoole levida võiva radioaktiivse saastumise eest, võttes vajaduse korral arvesse demograafilisi, meteoroloogilisi, geoloogilisi, hüdroloogilisi ja ökoloogilisi tingimusi;
c) radioaktiivsete heitvete ärajuhtimiskavade läbivaatamine ja heakskiitmine.
Nende ülesannete täitmine toimub eeskirjade kohaselt, mille pädevad asutused on sätestanud vastavalt kokkupuuteohu ulatusele.
Artikkel 45
Elanikkonna dooside hindamine
Pädevad asutused:
a) tagavad, et artiklis 44 osutatud tegevusest tulenevaid doose hinnatakse võimalikult realistlikult nii kogu elanikkonna puhul kui ka elanikkonna võrdlusrühmade puhul igal pool, kus sellised rühmad esinevad;
b) otsustavad hindamiste sageduse ja võtavad kõik vajalikud meetmed elanikkonna võrdlusrühmade kindlaksmääramiseks, võttes arvesse radioaktiivsete ainete tegelikke edasikandumisteid;
c) tagavad, et elanikkonna dooside hindamisel arvestatakse kiirgusohte ja see hõlmab järgmist:
- väliskiirgusest tulenevate dooside hindamine, vajaduse korral koos andmetega kõnealuse kiirguse kvaliteedi kohta,
- radionukliidide sissevõtu hindamine koos andmetega radionukliidide laadi ning vajaduse korral nende füüsikalise ja keemilise oleku kohta ning selliste radionukliidide aktiivsuse ja kontsentratsiooni kindlaksmääramine,
- elanikkonna võrdlusrühmade võimalike dooside hindamine ja nende rühmade tunnusjoonte kindlaksmääramine.
d) nõuavad arvestuse pidamist väliskiirgusega kokkupuute mõõtmiste, radionukliidide sissevõtu ja radioaktiivse saastatuse hindamiste ning võrdlusrühmade ja elanikkonna dooside hindamistulemuste kohta.
Artikkel 46
Inspekteerimine
Liikmesriigid seavad elanikkonna tervise kaitseks sisse inspekteerimissüsteemi, et tagada käesoleva direktiivi kohaselt vastu võetud sätete järgimine ning algatada kiirguskaitsega seotud järelevalvemeetmed.
Artikkel 47
Ettevõtjate kohustused
1. Liikmesriigid nõuavad, et artiklis 2 nimetatud tegevuse eest vastutavad ettevõtjad järgivad selle käigus kiirguskaitse valdkonnas sätestatud elanikkonna tervisekaitse põhimõtteid ning võtavad oma käitistes eelkõige järgmisi meetmeid:
a) keskkonna ja elanikkonna optimaalse kaitse saavutamine ja säilitamine;
b) keskkonna ja elanikkonna kaitsmisel kasutatavate tehniliste vahendite tõhususe kontrollimine;
c) keskkonna ja elanikkonna kiirgusega kokkupuutumise ja radioaktiivse saastatuse mõõtmis- ja hindamisseadmete ja -menetluste kasutuselevõtu heakskiitmine kiirguskaitse järelevalve seisukohalt;
d) mõõtevahendite korrapärane kalibreerimine ning nende kasutuskõlblikkuse ja nõuetekohase kasutamise korrapärane kontrollimine.
2. Nende kohustuste täitmisel osalevad eksperdid ning vajaduse korral artikli 38 lõikes 4 osutatud spetsiaalne kiirguskaitseüksus.
IX JAOTIS
SEKKUMINE
Artikkel 48
Kohaldamine
1. Käesolevat jaotist kohaldatakse sekkumise suhtes kiirgusavariide korral või püsiva kiirgusega kokkupuute korral, mis tuleneb kiirgusavarii või peatatud või eelneva tegevuse või töö tagajärgedest.
2. Sekkumise rakendamist ja ulatust kaalutakse järgmiste põhimõtete alusel:
- sekkumine toimub ainult juhul, kui kiirgusest tulenevate kahjustuste vähenemine on piisav, et õigustada sekkumisega kaasnevaid kahjusid ja kulusid, sealhulgas sotsiaalkulutusi,
- sekkumise vorm, ulatus ja kestus optimeeritakse, et tervisekahjustuste vähenemisest saadav kasu, millest arvatakse maha sekkumisega kaasnev kahju, oleks võimalikult suur,
- sekkumise puhul ei kohaldata artiklites 9 ja 13 sätestatud doosi piirmäärasid; artikli 50 lõike 2 kohaselt kindlaks määratud sekkumistasandid osutavad siiski olukordadele, kus sekkumine on asjakohane; artiklis 53 käsitletud pikaajalise kokkupuute korral peaksid artiklis 9 sätestatud doosi piirmäärad olema sekkumises osalevate töötajate puhul üldjuhul asjakohased.
1. jagu
Sekkumine kiirgusavariide korral
Artikkel 49
Võimalikud kokkupuuted
Liikmesriigid nõuavad vajaduse korral järgmist:
- tuleb kaaluda võimalust, et tegevusega, mille suhtes kehtib III jaotises sätestatud aruandlus- või loa taotlemise nõue, võivad kaasneda kiirgusavariid,
- tuleb hinnata võimaliku kiirgusavarii tagajärjel keskkonda paiskuvate radioaktiivsete ainete ruumilist ja ajalist levikut,
- tuleb hinnata võimalikke kiirgusega kokkupuuteid.
Artikkel 50
Sekkumise ettevalmistamine
1. Liikmesriigid tagavad, et võetakse arvesse asjaolu, et nende territooriumil või väljaspool seda toimuva tegevusega võivad kaasneda kiirgusavariid, mis võivad neid mõjutada.
2. Liikmesriigid tagavad, et riigi või kohalikul tasandil ning käitistes koostatakse eri liiki kiirgusavariide kohta asjakohased sekkumiskavad, võttes arvesse artikli 48 lõikes 2 nimetatud sekkumisega seotud kiirguskaitse üldpõhimõtteid ja pädevate asutuste kehtestatud asjakohaseid sekkumistasandeid, ning neid kavasid katsetatakse vajalikus ulatuses korrapäraste ajavahemike järel.
3. Liikmesriigid peavad vajaduse korral tagama, et võetakse meetmed tehnilise, meditsiinilise ja tervisekaitsealase sekkumisega tegelevate spetsiaalsete meeskondade loomiseks ja nende asjakohaseks väljaõppeks.
4. Liikmesriigid püüavad teha teiste liikmesriikide ja kolmandate riikidega koostööd seoses nende territooriumil asuvates käitistes tekkivate võimalike kiirgusavariidega, mis võivad mõjutada teisi liikmesriike ja kolmandaid riike, et hõlbustada kiirguskaitse korraldamist nendes riikides.
Artikkel 51
Sekkumise rakendamine
1. Liikmesriigid nõuavad, et asjaomase tegevuse eest vastutav ettevõtja teataks pädevatele asutustele kohe kõigist nende territooriumil toimunud kiirgusavariidest, ning näevad ette vajalike meetmete võtmise tagajärgede vähendamiseks.
2. Liikmesriigid tagavad, et nende territooriumil toimuva kiirgusavarii korral viib asjaomase tegevuse eest vastutav ettevõtja läbi avariiolukorra ja selle tagajärgede esmase ajutise hindamise ning abistab sekkumisel.
3. Liikmesriigid tagavad, et vajaduse korral nähakse ette sekkumine, mis on seotud:
- kiirgusallikaga, et vähendada otsest kiirgust ja radionukliidide eraldumist või need peatada,
- keskkonnaga, et vähendada radioaktiivsete ainete kandumist inimestele,
- inimestega, et vähendada kokkupuute ulatust ja korraldada abi osutamist kannatanutele.
4. Liikmesriigi territooriumil või väljaspool seda toimunud kiirgusavarii korral nõuab liikmesriik järgmist:
a) asjakohase sekkumise korraldamine, arvestades tegelikku avariiolukorda;
b) kiirgusavarii tagajärgede ja sekkumise tõhususe hindamine ning nende andmete registreerimine.
5. Kui liikmesriigi territooriumil asuvas käitises toimub kiirgusavarii või see avaldab liikmesriigi territooriumil tõenäoliselt radioloogilist mõju, loob liikmesriik koostööks sidemed teiste liikmesriikidega või kolmandate riikidega, keda see võib puudutada.
Artikkel 52
Töökeskkonnaga seotud avariikiiritus
1. Liikmesriigid näevad ette sätted olukordadeks, kus töötajad või eri sekkumisliikidega tegelev personal võivad saada avariikiiritust, mille doosid ületavad kiirgusega kokkupuutuvate töötajate puhul ette nähtud doosi piirmäärad. Selleks kehtestavad liikmesriigid tehnilisi nõudeid ja terviseriske arvesse võttes kokkupuutetasemed. Nendest tasemetest lähtutakse tegevuse korraldamisel. Nendest tasemetest ulatuslikumat kokkupuudet võib erandjuhul lubada inimelude päästmiseks, kuid ainult selliste vabatahtlike puhul, keda on teavitatud sekkumisega kaasnevatest ohtudest.
2. Liikmesriigid näevad ette avariiolukordades tegutsevate spetsiaalsete päästemeeskondade kiirgusseire ja tervisekontrolli.
2. jagu
Sekkumine püsiva kiirgusega kokkupuute korral
Artikkel 53
Kui liikmesriigid on tuvastanud olukorra, millega kaasneb kiirgusavarii või eelneva tegevuse tagajärgedest tulenev püsiv kokkupuude kiirgusega, peavad nad vajaduse korral ja kokkupuuteohu ulatust arvestades tagama, et:
a) asjaomane ala piiritletakse;
b) korraldatakse kokkupuute järelevalve;
c) võetakse tegelikust olukorrast lähtudes vajalikud sekkumismeetmed;
d) nähakse ette piiritletud alal asuvatele maa-aladele või hoonetele juurdepääsu ning nende kasutamise kord.
X JAOTIS
LÕPPSÄTTED
Artikkel 54
1. Käesolevas direktiivis sätestatakse põhilised ohutusnormid töötajate ja muu elanikkonna tervise kaitsmiseks ioniseerivast kiirgusest tulenevate ohtude eest, et tagada nende ühtne rakendamine liikmesriikides. Kui liikmesriik kavatseb kehtestada käesolevas direktiivis sätestatud doosi piirmääradest rangemad piirmäärad, teatab ta sellest komisjonile ja liikmesriikidele.
Artikkel 55
Rakendamine
1. Liikmesriigid jõustavad käesoleva direktiivi täitmiseks vajalikud õigus- ja haldusnormid enne 13. maid 2000. Liikmesriigid teatavad nendest viivitamata komisjonile.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas vastuvõetavate põhiliste õigusnormide teksti.
Artikkel 56
Kehtetuks tunnistamine
2. veebruari 1959. aasta direktiiv, 5. märtsi 1962. aasta direktiiv, direktiiv 66/45/Euratom, direktiiv 76/579/Euratom, direktiiv 79/343/Euratom, direktiiv 80/836/Euratom ja direktiiv 84/467/Euratom tunnistatakse kehtetuks alates 13. maist 2000.
Artikkel 57
Käesolev direktiiv on adresseeritud liikmesriikidele.
Brüssel, 13. mai 1996

Labels: 0
16
9
14